Ma kinitx niżlet verament tajjeb mal-poplu l-iskema preżenti li permezz tagħha ċ-ċittadinanza Maltija u Ewropea tingħata lill-bnedmin li kapaċi jixtruha. Ħafna, ta' opinjonijiet politiċi differenti ħassew li dan m'għandux ikun. Kif ukoll li huwa żball li parti importanti mill-identità nazzjonali tagħna tintrema b'dan il-mod. Għaddejna minnu dak l-ewwel żmien ta' din l-amministrazzjoni Laburista. Fl-aħħar kien hemm min waqaf biex ma jimponix l-opinjoni tiegħu. Waqaf fl-oġġezzjoni biex jara ż-żmien x'parir jagħtina. Għas-sinjuri nett L-iskema, kif il-figuri juru, daħlu għaliha diversi madwar id-dinja. Ġew imħallsa l-flus u daħlu l-miljuni. Mill-Parlament ħarġet il-figura ta' madwar 363 miljun ewro. Magħhom, f'intervista fuq l-aħbarijiet nazzjonali ħarġu iktar figuri, inkluż li kien hemm madwar elf u mitejn persuna li applikaw u saru ċittadini ta' pajjiżna. Ħarġu kemm kien hemm ħlasijiet li saru. Kemm propjetajiet inxtraw u b'kemm huwa l-ħlas tal-kera fix-xahar. L-ammonti huma kbar ħafna, ma hemmx dubju, u jlaħħqu magħhom is-sinjuri nett. Biss, kif nafu, il-flus mhux kollox. Din l-iskema ġiebet magħha tlett effetti verament negattivi. L-ewwel: l-iskema hija mimlija b'wisq sigrieti. Ħadd ma jaf sewwasew min qiegħed isir ċittadin. Ftit skrutinju pubbliku qiegħed isir sabiex ikun hemm verifika tal-kwalità, tar-reputazzjoni, tal-onestà u l-integrità tagħhom. Hemm anzi, provi indiretti li ħafna minn dawk li daħlu għażlu dan għax ma jistgħux jieħdu t-triq tad-dawl tax-xemx. It-tieni: huwa ċar li l-prezzijiet tal-propjetajiet f'pajjiżna żdiedu tant li m'għadux iktar possibbli għall-Maltin li jixtru, speċjalment il-koppji żgħażagħ li jridu jibdew familja. It-tielet: huwa iktar evidenti li l-kirjiet żdiedu huma wkoll b'mod qawwi proprju minħabba din l-iskema. Id-dell tal-korruzzjoni Mhux biss, imma aktar gravi minn dan huwa l-fatt li din l-iskema qegħda tintrabat man-nuqqas ta' trasparenza, ta' korrettezza u diversi każijiet ta' korruzzjoni li rajna fl-aħħar snin. Il-bnedmin fuq dan il-gżejjer huma mgħarrfin dwar dan kollu. Jafu li anke jekk għandna ħafna flus fl-ekonomija, u s-setturi varji mexjin 'il quddiem, hemm wisq każijiet fejn, biex ngħidu l-inqas, il-pożizzjoni hi li mhumiex jikkonvinċu. Fit-toroq u fil-gazzetti, b'mod partikolari, kważi kull ġimgħa, għal dawn l-aħħar ħames snin sibna każijiet li fihom qrajna dettalji ta' kif saru l-kuntratti, li juru b'mod ċar li għaddew flejjes li ma kellhomx jgħaddu. Passi jridu jittieħdu Wisq huma l-okkażjonijiet li fihom issemmejna, ukoll internazzjonalment. B'dan kollu, pajjiżna qiegħed jitlef mir-reputazzjoni tajba li kellu. Qiegħed imur lura, għax issa qed insibu ruħna marbuta ma' atti żbaljati u komportament politiku li m'għandux isir. Qed ninxeħtu f'dell ikrah, li jekk ma nieħdux passi politiċi immedjati biex inwieġbu għalihom ser inkunu qed nitilfu bil-kbir. Ser, anzi, niġu f'pożizzjoni fejn, nagħmlu x'nagħmlu, ma nkunux nistgħu nqumu mid-daqqa. Passi jridu jittieħdu, u jridu jkunu konkreti, mhux bażati biss fuq id-diskors immirat lejn udjenza lokali u partiġġjana. Din il-ġimgħa parlamentari Id-dibattitu fil-Parlament Ewropew din il-ġimgħa kompla żied iktar id-doża tal-fatt li hemm barra il-pożizzjoni hija li, ġewwa pajjiżna, l-affarijiet mhux sejrin kif għandhom. Id-diskorsi varji li saru ma kienu, f'ebda mument ħitan ta' kenn għalina. Ħadd ma seta' jiddefendi dak li ma jistax jiġi difiż. Anke l-Ministru, li kellu l-piż xejn faċli li jitkellem, sab lilu nnifsu bbumbardjat u deher skomdu ħafna. Is-sitwazzjoni sejra verament għall-agħar, u niżlin dejjem iktar 'l isfel fl-immaġini u fl-istima li ma bqajniex iktar ingawdu. L-agħar f'kollox huwa li dawn il-Membri Parlamentari Ewropej, li ġew fostna leġittimament proprju għax aħna membri tal-Unjoni Ewropea, sabu ruħhom trattati xejn tajjeb. Flok intlaqgħu u saru l-ispjegazzjonijiet korretti ġew, il-kontra, insulentati. L-attakki, anke, ma baqgħux marbuta mal-argumenti politiċi u, iktar minn dan, saru personali. Il-fatt li s-Sinjura Ana Gomes, li mexxiet kollox b'kuraġġ u determinazzjoni, hija fuq kollox Membru Parlamentari fil-Grupp Soċjalista tiftaħ ferm iktar l-għajnejn. Żgur mhux forsi, dawn huma kwistjonijiet inutile u reklam ħażin ħafna għalina lkoll. Ikkalma s-sitwazzjoni Inutili, għax nistgħu naħirbu kompletament minnhom. Ma kienx hemm bżonn konfrontazzjoni, imma doża qawwija ta' sens komun. Min qiegħed imexxi lil dan il-pajjiż kellu, u ngħid għadu, fil-ħin li jifhem li għandu jiċċaqlaq biex jikkalma s-sitwazzjoni. Nafu li fl-Ewropa, ladarba jibdew, ma jiqfux. Dan ifisser iktar u iktar mumenti koroh għalina lkoll. F'dan ix-xenarju huwa tajjeb li jibdew jittieħdu miżuri biex dak li seħħ jibda jiġi korrett. Wasal għalhekk il-mument li, quddiem dan kollu, il-Gvern jikkunsidra serjament li jwaqqaf kompletament l-iskema tal-bejgħ taċ-ċittadinanza għas-sinjuri nett tad-dinja, u jibda jaħseb lura fil-proletarjat Malti.
Wasal il-Mument.